আপনি কনটেক্সচুয়াল না হওয়ার অভিযোগ করেছেন আমাকে। কিন্তু কোন কনটেক্সট মানব? কে কীভাবে কেন কোথায় কোন কনটেক্সট দেখে তা কি শ্রেণী-মতাদর্শ-লিঙ্গ নিরপেক্ষ? নিলীমা ইব্রাহিমকেই যদি সাক্ষি মানি, দেখবেন, তিনি কিন্তু অসন্তুষ্ট ছিলেন। ব্যক্তিবিশেষের প্রতি নয়, সমগ্র বাস্তবতার প্রতি। এবং সেই বাস্তব পুরুষ নির্মিত ও শাসিত। যে বাস্তব নিপীড়নকে বৈধতা দেয়, সয়ে যেতে বলে, প্রেক্ষিত মানলে তো তার বিরুদ্ধে অসন্তোষেরও জায়গা থাকে না। সব তখন নিয়তির মতো অপ্রতিরোধ্য বলে মেনে নিতে হয়। হেগেলের কথা ছিল, যা বাস্তব তা যৌক্তিক, যা যৌক্তিক তা বাস্তব। অর্থাত যা হয়েছে যুক্তিসঙ্গত বলেই হয়েছে, নইলে তা হতো না। ভগবান কৃষ্ণ অর্জুনকে বলেন, যা হয়েছে তা ভালই হয়েছে, যা হচ্ছে তাও ভাল এবং যা হবে তাও ভালই হবে। এই নির্ধারণবাদ, সক্রিয়তা তো দূরের কথা, চিন্তার সমালোচনারও বৈধতা দেয় না। আপনি প্রকারান্তরে এই অবস্থানটিই গ্রহণ করেছেন।